APROBACIÓN DEFINITIVA DO REGULAMENTO DO CONSELLO ASESOR DO MUSEO DE PONTEVEDRA.
ADMINISTRACIÓN LOCAL — Provincial — Deputación Provincial (Ordenanzas e Regulamentos, 05/12/2019)

O Pleno da Deputación Provincial de Pontevedra, na sesión extraordinaria que tivo lugar o día 13 de setembro de 2019, acordou aprobar inicialmente o Regulamento do Consello Asesor do Museo de Pontevedra. En cumprimento do disposto no artigo 49 da Lei 7/1985, de 2 de abril, Reguladora das Bases de Réxime Local, este acordo plenario someteuse a información pública polo prazo de trinta días hábiles, a través dun anuncio publicado no Boletín Oficial da Provincia de Pontevedra, número 177 de data 16 de setembro de 2019. Posteriormente o Pleno da Deputación, na sesión ordinaria que tivo lugar o día 29 de novembro de 2019, acordou desestimar as reclamacións e suxestións presentadas e aprobar definitivamente o citado Regulamento. De conformidade co establecido no artigo 70.2 da Lei 7/1985, de 2 de abril, reguladora das bases do réxime local, procedese a publicar no Boletín Oficial da Provincia de Pontevedra o texto íntegro do Regulamento do Consello Asesor do Museo de Pontevedra, que entrará en vigor unha vez que transcorra o prazo previsto no artigo 65.2 da citada Lei 7/1985, de 2 de abril. O Museo de Pontevedra, creado pola Deputación de Pontevedra o 30 de decembro de 1927, é unha institución pública, sen ánimo de lucro, que ten como misión a conservación, investigación e difusión da súa ampla colección de fondos arqueolóxicos, artísticos, históricos e etnográficos, que abranguen desde a Prehistoria ata a actualidade. Naceu, tal e como se recolle no preámbulo da moción fundacional, para completar o labor levado a cabo pola Sociedad Arqueológica de Pontevedra, creada en 1894 por D. Carlos Francis Jesus Maximo Sorbet Hernan e Folgar, á que acabará sucedendo e da que recibirá unha extraordinaria colección que, paseniñamente, irá incrementando por medio de adquisicións, legados e doazóns. O Museo de Pontevedra atópase inmerso nun proceso de paulatina renovación para adaptarse ás transformacións experimentadas na sociedade, reforzando o seu compromiso social e adoptando unha visión plural e compartida da súa misión e funcións. Para facer fronte a estes retos é preciso adecuar a estrutura do Museo de Pontevedra para dotalo dunha maior eficacia na súa xestión e propiciar a participación cualificada de diferentes axentes sociais na configuración do seu futuro, inspirándose nos principios democráticos e de participación. Para o cumprimento destes fins resulta necesario dispor dun Consello Asesor que, operando en condicións de autonomía e estabilidade no desempeño do seu cometido, permita exercer a supervisión das liñas estratéxicas do Museo de Pontevedra para garantir o liderado científico, a hexemonía cultural e a súa proxección social, velando por alcanzar a sustentabilidade económica do proxecto e garantindo tanto a provisión dos recursos económicos necesarios por parte da administración titular, como axudando a captar patrocinios e recursos económicos alleos adicionais. Por esta razón, e sen prexuízo de futuras posibles decisións que no seu momento se poidan adoptar en canto a súa forma de xestión, enténdese oportuno crear a figura do Consello Asesor do Museo de Pontevedra. O presente regulamento que o regula, ditado en base á potestade regulamentaria e de autoorganización da Deputación e dacordo cos principios de boa regulación (Arts.4 Lei 7/85, de 2 de abril, 128 e 129 Lei 39/2015, de 1 de outubro) o concibe como un órgano colexiado, de carácter consultivo e asesor, a través do que se canaliza a participación da sociedade na xestión do Museo e, ao tempo, se incrementa a súa capacidade para xerar recursos propios. Crease o Consello Asesor do Museo de Pontevedra como órgano colexiado e consultivo con funcións asesoras de carácter técnico nas materias da súa competencia. Son fins fundamentais do Consello Asesor o asesoramento sobre a determinación das liñas estratéxicas e directrices xerais de actuación do Museo de Pontevedra, así como da planificación, programación, fomento e supervisión das súas accións e actividades. Son funcións do Consello Asesor, dentro do seu ámbito de competencia como órgano consultivo, as seguintes: 1.—Actuar como órgano de asesoramento do Museo de Pontevedra.2.—Velar polo cumprimento da misión, valores e funcións do Museo de Pontevedra que definen o seu Plan de Actuación.3.—Coñecer as liñas básicas da programación e do Plan Museolóxico, así como a memoria anual.4.—Coñecer o orzamento anual do Museo e a súa xestión.5.—Informar as propostas de incremento ou baixa de bens nas coleccións do Museo.6.—Colaborar coas Administracións públicas, empresas e entidades privadas para o desenvolvemento e execución dos programas de actividades e servizos do Museo.7.—Coñecer as necesidades e proxectos dos diferentes edificios do Museo, así como das súas instalacións, e propor a os órganos competentes medidas para a súa satisfacción 8.—Favorecer a implicación coa sociedade, en particular cos cidadáns, asociacións, entidades e colectivos do territorio provincial.9.—Impulsar a mellora continua do Museo de Pontevedra, favorecendo a súa difusión, captación de patrocinios, presencia institucional e proxección exterior.10.—Estudiar os proxectos de colaboración con outras Administracións e ou institucións públicas ou privadas 11.—Asesorar en relación con calquera proposta no ámbito de actuación do Museo, que lle sexa sometidas pola Presidencia. O Consello estará composto polos seguintes membros: 1.—Presidenta/e.2.—Vogais.3.—Secretaria/o. A/o Presidenta/e da Corporación Provincial ostentara a presidencia nata do Consello Asesor, non obstante a Presidencia efectiva desempeñaraa a/o deputada/o delegada/o que teña as competencias respecto do Museo. Son funcións da/o Presidenta/e: 1.—A alta dirección do Consello Asesor.2.—Representar ó Consello Asesor.3.—Fixar a orde do día das sesións do Consello Asesor e convocar, presidir e levantar as sesións do mesmo 4.—Asegurar o cumprimento das leis. Forman parte do Consello Asesor como vogais, a Directora/or do Museo, a Xefa/e de Xestión e ata un máximo de sete persoas de relevancia no mundo cultural, académico ou profesional relacionado co ámbito de actuación do Museo. As/os vogais serán nomeadas/os mediante Resolución da Presidencia, a proposta da Dirección do Museo, e o seu mandato será de catro anos. A Secretaría do Consello Asesor será exercida pola/o Secretaria/o da Deputación. Non obstante, poderá delegar por causa legal, en funcionario de carreira. Actuará no Consello con voz pero sen voto. Son funcións da Secretaría o velar pola legalidade formal e material das actuacións do Consello Asesor e a fe pública e en concreto corresponderalle: a) Efectuar a convocatoria das sesións por orde da Presidencia e preparar o despacho dos asuntos. b) Redactar e autorizar as actas das sesións e expedir certificacións dos acordos. c) Custodiar os documentos do Consello. d) Cantas outras funcións sexan inherentes á condición da Secretaría.1.—As reunións do Consello Asesor celebraranse preferentemente na sede do Museo de Pontevedra. O Consello Asesor poderase constituír, convocar, celebrar as súas sesións e adoptar acordos tanto de forma presencial como a distancia. Nas sesións que se celebren a distancia, as persoas membros que non se atopen na sede do Museo poderán participar na sesión sempre e cando se asegure por medios electrónicos (correo electrónico, audioconferencias, videoconferencias, os telefónicos e audiovisuais) os seguintes aspectos: a) A identidade dos membros ou persoas que os suplan. b) O contido das súas manifestacións. c) O momento en que estas se producen. d) A interactividade e intercomunicación entre as persoas membros en tempo real e a dispoñibilidade dos medios durante a sesión, así como garantir a seguridade, privacidade e confidencialidade. Se antes de cada sesión non quedan suficientemente acreditadas estas garantías, só será posible a asistencia presencial.2.—As deliberacións do Consello Asesor serán presididas e dirixidas pola Presidencia, que a efectos da adopción de acordos terá voto dirimente. Nos casos de vacante, ausencia, enfermidade ou calquera outra causa legal, a presidencia será substituída pola vogalía con maior antigüidade do Consello. Para a válida constitución do Consello Asesor, a efectos da celebración de sesións, deliberacións e toma de acordos, requirirase da asistencia, presencial ou a distancia, da persoa que ostente a Presidencia e da Secretaría do Consello ou das persoas que lles suplan, e da metade, alomenos, dos seus membros. Os acordos tomaranse por maioría das persoas asistentes.3.—As sesións ordinarias do Consello Asesor celebraranse, cada seis meses sen prexuízo das reunións extraordinarias que poida convocar a Presidencia. A convocatoria será remitida a todas/os membros do Consello a través de medios electrónicos e cunha antelación mínima de 48 horas á celebración da sesión, facendo constar na mesma a orde do día, as condicións nas que se vai a celebrar a sesión, o sistema de conexión e, no seu caso, os lugares no que estean dispoñibles os medios técnicos necesarios para asistir e participar na reunión. Cando sexa posible, tamén se remitirá a documentación necesaria para as deliberacións.4.—A Presidencia do Consello Asesor poderá invitar a asistir as sesións do mesmo a persoas especialistas ou expertas, naqueles casos que se considere necesaria a súa participación a fin de informar ou asesorar sobre algún aspecto incluído na orde do día da respectiva sesión.5.—Os membros do Consello Asesor recibirán as asistencias equivalentes as das comisións informativas. En todo o non previsto en relación co funcionamento do Consello Asesor, estarase ó disposto na Lei 40/2015 do 1 de outubro, de Réxime Xurídico do Sector Público, respecto dos órganos colexiados. O Consello Asesor reunirase en sesión constitutiva dentro dos tres meses seguintes contados a partir da entrada en vigor do presente Regulamento.1.—En aplicación da Lei Orgánica 3/2007 de 22 de marzo, para a igualdade efectiva de mulleres e homes, toda referencia contida no presente regulamento cuxo xénero sexa masculino, entenderase referida a ambos xéneros, incluíndo por tanto a posibilidade de referise a homes e mulleres. Así mesmo procurarase atender ó principio de presenza equilibrada de homes e mulleres nos nomeamentos e designacións dos vogais.2.— Terase en conta en todas as actuacións do Museo as normas mínimas de conducta e práctica profesional establecidas no Código Deontolóxico do ICOM para os Museos. Entrada en vigor.- O presente regulamento entrará en vigor unha vez aprobado definitivamente polo Pleno de Deputación, publicado no Boletín Oficial da Provincia e haxa transcorrido o prazo previsto no artigo 65.2 da Lei 7/1985, de 2 de abril. O que se fai público para xeral coñecemento e efectos. Pontevedra, 29 de novembro de 2019.—O Vicepresidente, Xosé Cesáreo Mosquera Lorenzo.—O Secretario, Carlos Cuadrado Romay.